Diari Oficial de la Generalitat Valenciana


Sumari del DOGV 5985, del 31-03-2009 (2009/3591)

ORDE de 25 de març de 2009, de la Conselleria d'Agricultura, Pesca i Alimentació, per la qual es regulen les ajudes al sector vitivinícola de la Comunitat Valenciana per a la promoció en mercats de països tercers.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5985

Data del DOGV
:   31-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3591


Data del document
:   25-03-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * vi
    * ajuda a l'agricultura
    * suport econòmic
    * comercialització
    * legislació
    * viticultura

ORDE de 25 de març de 2009, de la Conselleria d'Agricultura, Pesca i Alimentació, per la qual es regulen les ajudes al sector vitivinícola de la Comunitat Valenciana per a la promoció en mercats de països tercers. [2009/3591]  
En el Reglament (CE) número 479/2008, pel qual s'establix l'organització comuna del mercat vitivinícola, es disposen les normes de desenvolupament dels programes de suport, el comerç amb els països tercers, etc. La nova normativa disposa mesures de promoció per a fomentar el coneixement, les característiques qualitats dels vins espanyols.   
En el Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol (BOE núm. 51, de 28.02.2009), es recull el conjunt de disposicions que desenvolupen el Programa de Suport del Sector Vitivinícola per a l'aplicació del nou marc normatiu al nostre país amb la finalitat de contribuir a la millora de la competitivitat del sector vitivinícola espanyol.  
El reial decret, abans esmentat, regula els aspectes relatius a la promoció en els mercats de països tercers, entre altres mesures d'interés per a la vitivinicultura de la Comunitat Valenciana.  
Per les raons exposades i, de conformitat amb la Llei 38/2003, General de Subvencions, i el text refós de la Llei d'Hisenda Pública de la Generalitat Valenciana i vista la proposta de la Direcció General de Comercialització, en l'exercici de les funcions que tinc atribuïdes, d'acord amb allò que s'establix en l'article 28 de la Llei 5/1983, de 30 de desembre, del Consell,  
ORDENE  
Article 1. Objecte  
1. Esta orde té com a objecte establir determinats aspectes del procediment de concessió a la Comunitat Valenciana de les ajudes previstes en el capítol II, secció 1ª, «Promoció en mercats de països tercers», del Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol (BOE núm. 51, de 28.02.2009).  
2. En els articles 6 i 7 del decret esmentat en l'apartat anterior, es recullen els productes, els països, les accions i els programes a què es destinen estes ajudes.  
Article 2. Règim jurídic  
1. Les subvencions a què es referix esta orde, a més d'allò previst per esta, es regiran per les normes comunitàries aplicables i per les normes nacionals de desenvolupament o transposició d'aquelles, i seran d'aplicació supletòria les disposicions que sobre procediments de concessió i gestió regisquen per a l'administració de la Generalitat de la Comunitat Valenciana.  
2. La concessió d'estes ajudes correspon a l'Agència Valenciana de Foment i Garantia Agrària, de conformitat amb allò que es disposa en el Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol (BOE núm. 51, de 28.02.2009) i, en esta orde.  
Article 3. Beneficiaris  
1. Podran presentar sol·licituds per a acollir-se al finançament de les mesures de promoció en països tercers:  
a) Empreses vinícoles.  
b) Organitzacions de productors i organitzacions interprofessionals definides en el capítol VII del títol III del Reglament (CE) número 479/2008, de 29 d'abril, del Consell.  
c) Òrgans de gestió i de representació de les indicacions geogràfiques vitivinícoles.  
d) Associacions d'exportadors i consorcis d'exportació.  
e) Entitats associatives sense ànim de lucre participades per empreses vitícoles que tinguen entre les seues finalitats la promoció exterior dels vins.  
2. Els beneficiaris hauran de demostrar suficient capacitat per a fer front a les exigències de comerç amb els països tercers i mitjans per a assegurar que la mesura s'implementa el més efectivament possible. Així mateix, hauran de garantir la disponibilitat, en quantitat i qualitat, de productes per a assegurar la resposta davant de les demandes que es poden generar com a efecte de la promoció realitzada.  
3. Els beneficiaris enumerats en l'apartat 1r d'este article hauran de tindre el seu domicili social a la Comunitat Valenciana.   
Article 4. Requisits generals per a accedir a les subvencions  
1. Podran ser beneficiaris d'estes ajudes aquells que complisquen amb allò que s'establix en l'article 13 de la Llei 38/2003, de 17 de novembre, General de Subvencions.  
2. En cap cas podran obtindre la condició de beneficiaris de les subvencions les associacions sotmeses a les causes de prohibició que es preveuen en els apartats 5 i 6 de l'article 4 de la Llei Orgànica 1/2002, de 22 de maig, Reguladora del Dret d'Associació. Tampoc podran obtindre la condició de beneficiaris les associacions respecte de les quals s'haguera suspés el procediment administratiu d'inscripció per trobar-se indicis racionals de licitud penal, en aplicació d'allò que es disposa en l'article 30.4 de la Llei Orgànica 1/2002, de 22 de maig, fins que no recaiga una resolució judicial ferma en virtut de la qual es puga realitzar la inscripció en el corresponent registre.  
Article 5. Convocatòria, termini i lloc de presentació de sol·licituds  
1. Anualment, mitjançant una resolució del/la director/-a de l'Agència de Foment i Garantia Agrària, es realitzarà la convocatòria pública per a accedir a les subvencions regulades en esta orde.  
2. El termini de presentació de les sol·licituds quedarà establit en les diferents resolucions de convocatòria que per a cada exercici es dicten.  
3. No seran admeses a tràmit les sol·licituds que es presenten fora del termini establit en la convocatòria, i es resoldrà la no-admissió d'estes, que haurà de ser notificada als interessats en els termes que es preveuen en l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Les sol·licituds d'ajuda, juntament amb la documentació requerida, s'hauran de dirigir a la Direcció General de Comercialització. Les sol·licituds es podran presentar a la Conselleria d'Agricultura, Pesca i Alimentació (carrer d'Amadeu de Savoia, número 2, 46764 València) o en qualsevol altre lloc habilitat, d'acord amb l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 6. Sol·licitud i documentació que cal presentar  
1. La sol·licitud d'ajuda haurà de ser formalitzada per mitjà de la presentació i l'emplenament de l'imprés «Sol·licitud d'ajudes per a l'aplicació de les mesures del Programa de Suport al Sector Vitivinícola de la Comunitat Valenciana», el qual es facilitarà a les oficines de la Conselleria d'Agricultura, Pesca i Alimentació o en la seua pàgina web (http://www.gva.es).  
2. La sol·licitud anirà acompanyada amb la documentació següent:   
a) Documentació relativa a l'activitat o al projecte per al qual se sol·licita la subvenció:   
I. Memòria de les accions i descripció de cada activitat que cal desenvolupar.   
II. Pressupost desglossat.   
Les accions i els programes de promoció, que hauran de contindre, almenys, la informació prevista en l'annex III i en els articles 4, 6 i 7 del Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol (BOE núm. 51, de 28.02.2009). Així mateix, hauran de complir amb tot allò que es disposa en la Secció 1ª de l'esmentat reial decret i, respectar la normativa comunitària relativa als productes considerats i a la seua comercialització.  
b) Escriptura de constitució de l'entitat i estatuts de l'entitat, així com modificacions ulteriors degudament inscrites en el registre corresponent.  
c) Acreditació de la personalitat jurídica del sol·licitant, de la identitat i la capacitació del seu representant. Documentació acreditativa de la representació:  
I. Els qui compareguen o firmen les sol·licituds de subvenció en nom d'un altre, presentaran l'acreditació de l'esmentada representació. La persona de poder suficient a l'efecte de representació, haurà d'acompanyar-la amb el seu document nacional d'identitat.  
II. Si el sol·licitant fóra persona jurídica, a més de l'anterior, el poder general haurà de figurar inscrit, si escau, en el Registre Mercantil. Si es tracta d'un poder especial per a un acte concret no serà necessari el requisit de la inscripció prèvia en el Registre Mercantil.  
d) Fotocòpia de la targeta d'identificació fiscal (CIF) del sol·licitant.  
e) Imprés de manteniment de tercers, el qual es facilitarà a les oficines de la Conselleria d'Agricultura, Pesca i Alimentació o en la seua pàgina web (http://www.gva.es).  
f) Declaració formal d'altres ajudes sol·licitades o obtingudes per a la mateixa activitat.  
g) Declaració responsable de no estar sotmés a alguna de les circumstàncies recollides en l'apartat 2n de l'article 13 de la Llei 38/2003, de 17 de novembre, General de Subvencions, i que impossibiliten la consideració com a beneficiari.  
h) Declaració responsable del sol·licitant sobre el compliment de la normativa d'integració laboral de persones amb discapacitat o, si escau, l'exempció de l'esmentada obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat (DOGV núm. 4907, de 21.12.2004).  
i) Declaració expressa del sol·licitant sobre el coneixement de la normativa que regix el règim d'ajudes contingut en esta orde i en el Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol, i altra normativa aplicable.  
j) Declaració responsable de no trobar-se en algun dels supòsits que es preveuen en l'article 4.3 d'esta orde.  
3. La documentació que s'haja d'adjuntar juntament amb la sol·licitud haurà de ser presentada en document original i fotocòpia confrontada, d'acord amb allò que es preveu en l'article 38 apartat 5t de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. L'òrgan gestor està autoritzat, per mitjà de la sol·licitud de l'ajuda presentada per cada un dels interessats, per a demanar, a través de certificats telemàtics, l'acreditació del compliment d'obligacions tributàries i davant de la Seguretat Social.  
5. En el supòsit que la sol·licitud no reunisca els requisits exigits o no s'acompanye amb els documents preceptius, es requerirà a l'interessat perquè, en un termini de deu dies, esmene la falta o l'acompanye amb els documents, amb la indicació que si així no ho fera, se li tindrà per desistit de la petició, prèvia resolució que haurà de ser dictada en els termes que es preveuen en l'article 42 apartat 1r de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 7. Tramitació  
1. La tramitació i la instrucció del procediment correspon al/la director/-a general de Comercialització.  
2. L'òrgan instructor examinarà les sol·licituds quant a la seua conformitat amb la secció 1ª del capítol II del Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol (BOE núm. 51, de 28.02.2009), amb les directrius elaborades respecte d'això i de conformitat amb els criteris de valoració establits en l'esmentat reial decret, i realitzarà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals s'ha de pronunciar la resolució d'acord amb allò que s'establix en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Una vegada s'examinen les sol·licituds juntament amb la documentació presentada i, si escau, esmenats els defectes, s'instruiran els expedients i procedirà l'avaluació de les sol·licituds atenent als criteris de valoració establits en el Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol (BOE núm. 51, de 28.02.2009). La valoració de les sol·licituds presentades l'efectuarà un òrgan col·legiat format per un cap d'àrea de la Direcció General de Comercialització, el qual presidirà l'òrgan col·legiat, i tres funcionaris de l'esmentada direcció general. Actuarà com a secretari un funcionari de la Direcció General de Comercialització.  
4. L'òrgan col·legiat, a què es fa referència en l'apartat 3r d'este article, elaborarà una llista provisional amb els programes seleccionats prioritzats d'acord amb els criteris que s'establixen en l'annex IV del Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol (BOE núm. 51, de 28.02.2009), i la remetrà al Ministeri de Medi Ambient i Medi Rural i Marí abans de l'1 de maig.  
Article 8. Resolució  
1. Una vegada aprovada, per la Comissió Nacional de Selecció de Programes, la llista definitiva de les accions i els programes seleccionats, i les condicions establides per a estos, el/la directora/-a de l'Agència de Foment i Garantia Agrària resoldrà les sol·licituds corresponents a la Comunitat Valenciana. Es notificarà als beneficiaris, en el termini de 10 dies, comptats a partir de la data de la resolució, la concessió o la denegació de l'ajuda i, si escau, la quantia, juntament amb les condicions particulars que ha de complir el beneficiari que s'estimen convenients.  
2. Les sol·licituds que no es resolguen expressament en els terminis previstos podran entendre's denegades.  
3. En el cas de resolució positiva, els beneficiaris, en el termini dels 15 dies següents a la notificació de la resolució, hauran d'acceptar expressament la subvenció concedida. En el cas que l'interessat no ho fera en el termini esmentat, la resolució dictada perdrà la seua eficàcia, i s'acordarà el seu arxivament, cosa que es notificarà a l'interessat. De l'acceptació quedarà constància en l'expedient.   
4. En el cas que es produïra el desistiment per part d'algun beneficiari la sol·licitud del qual haguera sigut objecte de resolució estimatòria, es procedirà a resoldre favorablement les sol·licituds immediatament següents de la llista definitiva, fins al límit de les disponibilitats pressupostàries.  
5. L'exigència principal, d'acord amb l'article 20 del Reglament (CEE) número 2220/85, de 22 de juliol, de la Comissió, pel qual s'establixen les modalitats comunes d'aplicació del règim de garanties per als productes agrícoles, serà l'execució de les mesures estipulades en el compromís, que haurà d'arribar, almenys, al compliment del 75% del pressupost total.  
6. Contra la resolució que, si escau, es dicte es podran interposar els recursos pertinents, d'acord amb allò que es preveu en la Llei 30/1992, de Règim Jurídic de les Administracions Públiques i del Procediment Administratiu Comú.  
Article 9. Obligacions generals de les persones beneficiàries  
El beneficiari d'estes ajudes complirà les obligacions de l'article 14 de la Llei 38/2003, de 17 de novembre, General de Subvencions.  
Article 10. Finançament  
1. El finançament comunitari de les accions previstes en el Reial Decret 244/2009, de 27 de febrer, abans esmentat, capítol II, secció 1ª, «Promoció en mercats de països tercers», en l'apartat 1 de l'article 4 es realitzarà de conformitat amb l'article 3 del Reglament (CE) número 1290/2005, de 21 de juny de 2005, del Consell, sobre el finançament de la política agrícola comunitària.  
2. La participació financera de la Comunitat en els programes seleccionats no podrà superar el 50% de les despeses subvencionables. En els programes de dos o tres anys de duració l'esmentat límit màxim es considera per a cada any d'execució.  
3. L'aportació econòmica dels beneficiaris podrà procedir de taxes i contribucions obligatòries.  
4. D'acord amb allò que s'establix en el Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol (BOE núm. 51, de 28.02.2009), estes ajudes es finançaran a càrrec del Fons Europeu de Garantia.   
Article 11. Pagaments  
1. L'import definitiu de la subvenció es liquidarà aplicant al cost de l'activitat efectivament realitzada pel beneficiari, d'acord amb la justificació presentada, el percentatge de finançament establit en la resolució de concessió, sense que, en cap cas, puga sobrepassar la seua quantia l'import de l'esmentada resolució.  
2. Els pagaments parcials o totals de l'ajuda aprovada s'efectuaran una vegada realitzades les activitats subvencionades, i s'haurà d'aportar pel beneficiari, abans del 15 de novembre de l'exercici corresponent llevat que es determine un termini diferent en la resolució de la concessió de l'ajuda, el compte justificatiu, en el qual s'ha d'incloure, davall responsabilitat del beneficiari, declaració de les activitats realitzades, el seu cost i el desglossament de cada una de les despeses incorregudes i els ingressos que han finançat l'activitat, d'acord amb la Llei 38/2003, de 17 de novembre, General de Subvencions, i amb el text refós de la Llei d'Hisenda Pública de la Generalitat Valenciana. Juntament amb l'esmentada documentació s'aportarà, a més, una memòria explicativa del resultat del programa de qualitat realitzat, amb el contingut suficient per a avaluar el seu desenvolupament.  
3. Juntament amb el compte justificatiu s'hauran de presentar les factures acompanyades amb els corresponents justificants de pagament. A més, s'haurà de presentar una declaració del beneficiari sobre altres ajudes sol·licitades o concedides per a les mateixes inversions.  
4. En el supòsit de prestació de servicis per empreses de consultoria o assistència tècnica, s'hauran d'afegir 2 pressupostos a més de l'escollit, en el cas que s'incloguen partides superiors a 12.000 euros, al seu torn, s'haurà de justificar l'elecció quan no recaiga en la proposta econòmica més avantatjosa. Tot això, d'acord amb allò que es preveu en l'article 31 de la Llei 38/2003, de 17 de novembre, General de Subvencions.  
5. La Conselleria d'Agricultura, Pesca i Alimentació podrà sol·licitar al beneficiari informació complementària de l'aportada, inspeccionar directament les instal·lacions per al seguiment de les activitats subvencionades, així com requerir informació a les entitats designades per a l'aplicació de les accions previstes en el Reglament de Control establit en l'article 4.1.f del Reial Decret 1615/2007.  
Article 12. Modificació de la resolució de concessió  
Partint d'allò que es preveu en l'article 47 apartat 8 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, quan es produïsca alteració en les condicions tingudes en compte per a la concessió de l'ajuda, procedirà la modificació de la resolució de concessió.  
Article 13. Controls  
1. La Direcció General de Comercialització realitzarà la comprovació material de la conformitat del material d'informació i promoció elaborat en el marc dels programes, amb la normativa comunitària i la legislació del país tercer en el qual es desenvolupe el programa.  
2. D'acord amb allò que es preveu en l'article 17 del Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol (BOE núm. 51, de 28.02.2009), la Direcció General de Comercialització realitzarà un Pla de Control Anual basant-se en una anàlisi de riscos que inclourà, almenys, el 20% dels programes, finalitzats l'any anterior.  
3. El control al qual es fa referència en l'apartat 2n d'este article, tindrà per objectiu comprovar en la comptabilitat general:  
a) L'exactitud de la informació facilitada amb la sol·licitud de pagament.   
b) La realitat i la regularitat de les factures presentades com a justificants de les despeses.  
c) L'exactitud de l'extracte bancari presentat.  
d) La no-percepció de les ajudes previstes en l'article 20 lletra c, incís iii, del Reglament (CE) número 1698/2005, o de l'article 2 apartat 3 del Reglament (CE) número 3/2008.  
Article 14. Pagament  
El pagament de les ajudes correspon al/la director/-a de l'Agència de Foment i Garantia Agrària.  
Article 15. Pagaments indeguts i sancions  
1. En el cas de pagaments indeguts, el beneficiari haurà de reemborsar els seus imports més els interessos corresponents al temps transcorregut entre la notificació de l'obligació de reemborsament i el reemborsament o la deducció efectiva. El tipus d'interés que cal aplicar serà el de demora establit en la corresponent Llei de Pressupostos Generals de l'Estat.  
2. En el cas de frau o negligència greu, el beneficiari reemborsarà el doble de la diferència entre l'import inicialment abonat i l'import que realment li corresponia rebre.  
3. Les infraccions administratives comeses en relació amb les subvencions regulades en esta orde se sancionaran d'acord amb el règim sancionador previst en el títol IV de la Llei 38/2003, de 17 de novembre, General de Subvencions.  
Article 16. Compatibilitat de les ajudes  
1. No es finançaran amb els fons del Programa Nacional de Suport les mesures que estan recollides en els programes de desenvolupament rural a l'empara del Reglament (CE) número 1698/2005, de 20 de setembre de 2005, del Consell, relatiu a l'ajuda al desenvolupament rural, i les accions d'informació i de promoció de productes agrícoles en el mercat interior i en països tercers recollides en l'apartat 3 de l'article 2 del Reglament (CE) número 3/2008, de 17 de desembre de 2007, del Consell.  
2. En cap cas estes ajudes podran ser acumulades o completades amb altres ajudes nacionals o de les comunitats autònomes dedicades a la mateixa finalitat.  
DISPOSICIONS ADDICIONALS  
Primera  
Es convoca, per a l'any 2009, la concessió de les subvencions regulades en esta orde, les esmentades ajudes es regiran per allò que es preveu en el Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol (BOE núm. 51, de 28.02.2009).  
Segona  
El termini de presentació de sol·licituds per a l'exercici 2009 serà de 20 dies hàbils, comptat des de l'endemà de la publicació del Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol.  
Tercera  
Les sol·licituds d'ajuda presentades per a l'any 2009 d'acord amb allò que es disposa en la disposició transitòria primera del Reial Decret 244/2009, de 27 de febrer, per a l'aplicació de les mesures del Programa de Suport al Sector Vitivinícola Espanyol (BOE núm. 51, de 28.02.2009), seran admeses i tramitades d'acord amb l'esmentat reial decret i amb esta orde.  
DISPOSICIONS FINALS  
Primera  
Es faculta el/la director/a general de Comercialització de la Conselleria d'Agricultura, Pesca i Alimentació, perquè en el seu àmbit competencial, dicte les disposicions i adopte les mesures necessàries per al desenvolupament i l'execució d'allò que es preveu en esta orde.  
Segona  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 25 de març de 2009  
La consellera d'Agricultura, Pesca i Alimentació,  
MARITINA HERNÁNDEZ MIÑANA